paragraph_text: Hrvatska kršćansko-socijalna stranka prava osniva se u mjesecu studenome 1906. godine. Osnovala ju je skupina katoličkih aktivista koja se okupljala u listu Hrvatstvo, neizravno povezanim s Hrvatskim katoličkim pokretom. Stranka je bila sljednica Hrvatske radničke zajednice, a usvojila je pravaški program iz 1894. i izrijekom se stavila na branik kršćanskih načela i socijalnih prava radništva. Pojavu stranke pozdravili su listovi: Mahnićeva Hrvatska straža, sarajevska Vrhbosna, zagrebački Katolički list.